Hea oli täna  saata õnnitlused valimisedu puhul Angela Merkelile, kellele rahvas andis mandaadi koos vabade demokraatidega järgmistel aastatel Saksamaad juhtida. Seda mitte ainult sellepärast, et Angela on vana tuttav juba aegadest, kui Bundeskanzleri ametini veel pikk tee käia oli, vaid eeskätt seetõttu, et selline valimistulemus on hea nii Eestile kui Euroopale. Pole ju mingi saladus, et Saksa välispoliitika käis viimastel aastatel otsekui kahte jalga - kui Merkel midagi Tiiberi toetuseks ütles, leidis välisminister  vastupidist, kui Merkel midagi kriitilist Venemaa käitumises välja tõi, leidis Schröderi mõju all olev sotsiaaldemokraadist välisminister vastupidist. See kahandas Merkeli mõju ja võimalusi Euroopas. Nüüd moodustatav valitsus on nendes küsimustes ja ka muudel aladel ilmselt ühtne. See suurendab Saksamaa rolli Euroopas, mis on meile selgelt kasulik. Oleks naiivne arvata, et Saksa erisuhe Kremliga lõppeks, kuid vähemalt seni on Merkel selgelt näidanud, et Seda poliitikat ei tohi ajada üle Saksamaa ja Venemaa  vahele jäävate riikide peade. Merkelil on süda õiges kohas ja tänapäeva maailmas on see oluline.